钦定古今图书集成/明伦汇编/官常典/第537卷 > 姚广孝
## 钦定古今图书集成/明伦汇编/官常典/第537卷 > 姚广孝

按：《明外史》本传：“广孝，长洲人，本医家子。年十四，度为
僧，名道衍，字斯道。读书工诗，事道士席应真，得其阴
阳术数之学。然时无知者，独里人王行识为非常人。
尝游嵩山寺，相者袁珙曰：‘是何异僧！目三角，形如病
虎，性必嗜杀，刘秉忠流也’。道衍大喜，益自负。洪武中，
选高僧，以病免。又诏通儒书僧试礼部，不受官，赐僧”
服。还经北固山，怀古赋诗。其侪。宗泐见之曰：“此岂释
子语？”道衍笑不答。高皇后崩，帝命诸王与一高僧诵
经为荐福，于是宗泐为左善世，举道衍。燕王与语甚
合。请于帝，从至北平，住持庆寿寺。常居府中，迹愈密，
时时屏人语。初，懿文太子薨，皇太孙监国，仁厚好文，
中外属望。惟燕王不平，常怀窥觊，而其阴谋发自道
衍。帝崩，太孙立削，诸王畏燕强未发。道衍劝王反。王
曰：“民心向彼，奈何？”道衍曰：“臣知天道，何论民心。”乃进
袁珙及卜者余忠。自是燕府阴事，一切与道衍谋。常
选将校，勾军卒，收材勇异能之士。燕王居元故宫，道
衍练兵后苑，穴地作重屋周缭，厚垣密甃，瓴甋瓶缶，
日夜铸军器，畜鹅鸭，乱其声。久之，谋益露，上变者日
甚。燕王询道衍，师期曰：“未也。”燕王始称病。既称病亟，
会诏逮府中官属都指挥张信，输诚床下，燕王遂决
策。适大风雨骤至，檐瓦堕地，燕王色变。道衍曰：“祥也。
飞龙在天，从以风雨。瓦堕，将易黄也。”遂起兵，以诛齐、
黄为名，号其众曰靖难之师。道衍辅世子居守，朝廷
发大兵讨之。数攻北平，薄城筑垒，守甚固，击却攻者，
夜缒壮士劫伤。南兵援师至，内外合击，斩首无算，大
将李景隆、平安等后先遁。燕王围济南三月，道衍驰
书曰：“师老矣，请班师。”乃还。复攻东昌，战败亡，张玉复
还。王意怠，欲稍休，道衍力趣之，益募勇士。败盛庸，破
房昭西水寨。道衍语王：“毋下城邑，疾趍金陵，金陵单
弱，势必举。”从之。燕王即帝位，授僧录司左善世。帝在
藩邸，所接皆武人，独道衍定策起兵。及帝转战山东，
诸将悉从北平官吏，惟道衍与郭资辈二三文臣居
守。而帝在军三年，或旋或否，战守机事皆决于道衍。
道衍未尝临战阵，然帝用兵有天下，道衍力为多，录
功以为第一。永乐二年拜资善大夫、太子少师，复其
姓，赐名广孝，赠祖父如其官。帝与语，呼少师而不名。
命蓄发，不肯。赐第及两宫人，皆不受。常居僧寺，冠带，
朝退衣缁衣。出赈苏、湖。至长洲，候同产姊，姊不纳。访
其友王宾，宾亦不见，但遥语曰：“和尚误矣，和尚误矣。”
复往见姊，姊詈之，广孝惘然，退以赐金帛散宗族乡
人。道阊门，见酒帘书甚工，呼问，乃一少年，养以为子。
归白于帝，赐名继，使侍东宫读书文华殿。广孝尝监
修《太祖实录》，又与解缙等纂修《永乐大典》。书成，帝褒
美之。帝往来两都，出塞北征，广孝留辅太子于南京。
永乐十六年入觐，年八十有四矣。病甚，不能朝。仍居
庆寿寺。命从者曰：“天子且至。”顷之，车驾临幸。语甚欢，
赐以金唾壶，问所欲言。广孝曰：“僧溥洽系久，愿赦之。”
帝即坐，命出焉。溥洽者，建文帝主录僧也。或言建文
帝逊位时，召溥洽削发，由水关出亡。或言匿溥洽所。
帝以他事禁溥洽，命给事中胡濙、太监郑和遍物色建文帝，不可得。而溥洽系十馀年，至是得释。广孝顿
首谢。将死，刻期告门人。帝临问无他言。及期敛袷端
坐而逝。帝闻震悼，辍视朝二日，命有司治丧，以僧礼
葬。官养子继尚宝少卿，又召其弟侄二人，赐赉遣还。
追赠推诚辅国、协谋宣力文臣、特进、荣禄大夫、上柱
国、荣国公，谥恭靖，赐葬房山。帝亲制《神道碑》志其功。
仁宗元年，加赠少师，配飨太庙。世宗九年，诏曰：“姚广
孝佐命嗣兴，劳烈具有顾系。释氏之徒，班诸功臣，并
食于太祖侧，恐不足尊敬祖宗。”尚书李时等请移大
兴隆寺，太常春秋祀。诏曰：“可。”